Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ј. М. од Германија, поднесена против Општина Кочани, по предметот Барање за пристап до информации од јавен карактер, на 12.08.2025 година го донесе следното

**Р Е Ш Е Н И Е**

**1**.Жалбата изјавена од Ј. М. од Германија, поднесена против Општина Кочан, заведена во Агенцијата со бр.08-412 на 28.07.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.32-25/23 од 23.07.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Жалбата изјавена од Ј. М. од Германија, како што е наведено во Жалбата, на 01.07.2025 година поднел Барање за пристап до информации од јавен карактер до Општина Кочани, со кое побарал по е-маил да му се достави електронски запис од следната информација:

„Информација за тоа колку работен стаж (искуство) има ВД Градоначалникот Венко Крстевски според евиденцијата во АВРМ или Фонд за ПИОМ и на кои работни позиции?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-412 на 28.07.2025 година.

Агенцијата, преку е-маил заведен со бр.08-412 од 31.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 01.08.2025 година по електронски пат до Агенцијата го достави Решението бр.32-25/23 од 23.07.2025 година со кое Барањето на Барателот го одбива. Во Образложението на Решението на Имателот е наведено: „...по спроведување на тест за штетност, утврди дека бараната информација не е информација од јавен карактер, од причина што бараните информации се лични податоци чие откривање би значело повреда на заштита на личните податоци“. Решението на Имателот не соджри правна поука.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, **Решение на Имателот на информации бр.32-25/23 од 23.07.2025 година го поништи и предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, одбивајќи го Барањето за пристап до информации од јавен карактер со Решение бр. 32-25/23 од 23.07.2025 година, со образложение дека станува збор за исклучок од член 6 став 1 точка 2 од Законот за слободен пристап до информации од јавен карактер.

Во конкретниот случај, Имателот на информации во донесеното Решение го спомнува Тестот на штетност и ја цитира дефиницијата за Тестот на штетност, но не образложува дополнително кои се штетните последици доколку се објавува бараната информација.

Во врска со одбивањето на пристапот до бараната информации од страна на Имателот на информации согласно член 6 став 1 алинеја 2 од Законот за слободен пристап до информации од јавен карактер, Агенцијата му укажува на Имателот информации дека доколку, бараната информација содржи **лични податоци**, должен е да постапи согласно член 6 став 4 од Законот за слободен пристап до информации од јавен карактер, ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот, односно на Барателот му овозможува делумен пристап до бараните информации.

Притоа, Имателот на информацијата е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Во конкретниот случај, Агенцијата смета дека бараната информација не треба да спаѓа во редот на исклучоците од Законот за слободен пристап до информации од јавен карактер, поради што со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 3 од истиот Закон, е должен да ја информира јавноста со објавување на податоците за функционерот или одговорното лице кај имателот на информацијата (биографија, податоци за контакт и друго) и други информации кои произлегуваат од надлежноста и работата на имателот на информацијата.

При повторното постапување по предметот, Имателот на информации е должен одново да го разгледува Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер и на Барателот да му ја достави бараната информација на начин и во форма наведеното во Барањето .

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**